SMERNICA KOMISIE 2004/98/ES
z 30. septembra 2004,
ktorou sa mení smernica Rady 76/769/EHS, pokiaľ ide o reštrikcie v marketingu a používanie pentabromodifenyléteru v leteckých núdzových evakuačných systémoch na účely prispôsobenia jej prílohy I technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/769/EHS z 27. júla 1976 o aproximácii zákonov, nariadení a administratívnych ustanovení členských štátov súvisiacich s reštrikciami v marketingu a používaním nebezpečných látok a prípravkov (1), a hlavne jej článok 2a,
keďže:
(1)
Pentabromodifenyléter (pentaBDE) sa používal ako brómovaný spomaľovač horenia, aby sa pred ohňom ochránili plasty, tkaniny a iné výrobky.
(2)
Na základe hodnotenia rizika podľa nariadenia Rady (EHS) č. 793/93 z 23. marca 1993 o hodnotení a riadení rizika existujúcich látok (2) sa uvážilo, že je nevyhnutné obmedziť umiestňovanie na trhu a používanie pentaBDE, a táto látka bola preto pridaná do prílohy I smernice 76/769/EHS.
(3)
Nedávno sa stali dostupnými nové informácie, ktoré dokazujú, že pentaBDE sa používa v špecifických tkaninách pre evakuačné sklzy a sklzové člny v lietadlách a nedajú sa nahradiť vhodnými alternatívami v dôsledku extenzívneho bezpečnostného testovania a regulačných požiadaviek.
(4)
Emisie z takýchto sklzov do životného prostredia a expozícia ľudí sa nedajú očakávať, s výnimkou núdzových prípadov na niekoľko sekúnd, a len v mimoriadnom prípade, keď tento materiál horí.
(5)
Berúc do úvahy obmedzené používanie pentaBDE v leteckých evakuačných systémoch a zanedbateľný príspevok k celkovým rizikám, ktoré predstavuje daný výrobok pre zdravie a životné prostredie, povolenie umiestnenia na trhu a používanie pentaBDE pre daný špecifický účel je oprávnené.
(6)
Vzhľadom na zložitosť substitučného procesu a schvaľovacích predpisov pre letecké núdzové systémy a závažné sociálno-hospodárske implikácie, časovo obmedzené odchýlenie je oprávnené pre články nutné pre evakuačné situácie. Povolenie používania pentaBDE v leteckých núdzových evakuačných systémoch by malo udržať leteckú bezpečnosť bránením používaniu starších núdzových systémov.
(7)
Preto by sa mala príslušne zmeniť smernica 76/769/EHS.
(8)
Táto smernica sa bude uplatňovať bez toho, že by tým bola dotknutá legislatíva spoločenstva, ktorou sa ustanovujú minimálne požiadavky pre ochranu pracovníkov, hlavne smernica Rady 89/391/EHS z 12. júna 1989 o zavádzaní opatrení na podporu zlepšenia v oblasti bezpečnosti a zdravia pracovníkov v práci (3), a smernica 2004/37/ES Európskeho parlamentu a Rady z 29. apríla 2004 o ochrane pracovníkov pred rizikami súvisiacimi s expozíciou karcinogénom alebo mutagénom v práci (Šiesta individuálna smernica vo význame článku 16 odsek 1 smernice 89/391/EHS) (4).
(9)
Opatrenia uvedené v tejto smernici sú v súlade so stanoviskom Výboru pre adaptáciu na technický pokrok smerníc o odstraňovaní technických bariér v obchode s nebezpečnými látkami a prípravkami,
PRIJALA TÚTO SMERNICU:
Článok 1
Príloha I smernice 76/769/EHS sa mení v súlade s prílohou tejto smernice.
Článok 2
1. Členské štáty prijmú a uverejnia najneskôr do 1. januára 2005 zákony, predpisy a správne opatrenia potrebné na dosiahnutie súladu s touto smernicou. Komisiu budú okamžite informovať o texte týchto opatrení a korelačnej tabuľky medzi týmito opatreniami a touto smernicou.
Tieto opatrenia budú uplatňovať najneskôr od 1. januára 2005.
Keď členské štáty prijmú tieto ustanovenia, budú obsahovať odkaz na túto smernicu alebo budú doplnené takýmto odkazom v prípade ich oficiálneho uverejnenia. Členské štáty určia, ako sa má tento odkaz urobiť.
2. Členské štáty oznámia Komisii text hlavných ustanovení národného práva, ktoré prijímajú v oblasti pôsobnosti tejto smernice.
Článok 3
Táto smernica nadobúda účinnosť v deň jej uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 30. septembra 2004